De Entscheid isch uff enorme Wiiderstand gstosse, bsunders im Engadin, wo d Lehrerschaft über 4'300 Unterschrifte dergege gsammlet het. In dere Petition isch e Konzept zur Yyfierig vum Rumantsch Grischun in de Schuele gforderet worde, wo d Idiom als Hauptstütz vum Romanische beruggsichtige sött un vorallem dass de Lehrmittelentscheid  zruggno wird[27]. De Grossi Root het die Petition im Februar 2004 zur Kenntniss gno worde, un d Regierig isch uffgforderet worde e Konzept z entwiggle. De Lehrmittelentscheid het aber nit sölle zruggno werde. Im Gägesatz zue friener, hen d Gegner vum Entscheid s Rumantsch Grischun nit prinzipiel abgläänt. Luut de Renata Coray sin fascht alli Gegner für s Rumantsch Grischun als Amtssprooch un als passivi Schuelsprooch gsi. Si sin aber gäge e Verdrängig vo de Schriftidiom dur s Rumantsch Grischun gsi, wo d Basis vum Romanische syge. Uff de andre Syte het vorallem d Regierig, de Grossi Root un d Lia Rumantscha s Rumantsch Grischun als einzigi Schriftsprooch in de Schuel welle yyfiere. Wyl si sich mit dere Position gäge d Meinig vum gröössere Deil vo de Romane gstellt het, isch au in Froog gstellt worde, ob d Lia Rumantscha no als Repräsentantin vo de Romane gälte chönnt[28].